Sol Plaatje
Sol Plaatje, 1876-1932, sydafrikansk forfatter og politiker, i 1912 medstifter af South African Native National Congress, det senere ANC. Som led i kampen mod Jordloven af 1913, der kun gav den sorte flertalsbefolkning ret til 13% af Sydafrikas areal, udgav han 1916 Native Life in South Africa om jordrovet. Plaatje oversatte Shakespeare til tswana og skrev den historiske kærlighedsroman Mhudi (1930) om barolongfolkets kamp mod ndebelernes invasion i 1830'erne.